《冬大雷电》
宋代·高斯得

方冬十月天炎蒸，雷公吼怒声凭凭。
投壶玉女忽大笑，晦明倏烁来相乘。
天方收声地藏蛰，激怒岂为阴所陵。
圆苍寓意端有在，要使强臣生战兢。
强臣闻之但一笑，小儿怖我终何能。
白鸡巨浸九龄亚，青鼠妖星千道棱。
我犹视尔为戏剧，此雷何啻虫薨薨。
圣君小变亦知惧，奸臣大异那能惩。
寄语天公停此小伎俩，只须一声霹雳王茂宏。

作者简介：宋邛州蒲江人，字不妄。高稼子。理宗绍定二年进士。李心传修四朝史，辟为史馆校阅，分修光、宁二帝纪。因言事，忤宰相史嵩之，出为外官。淳祐六年复以论史嵩之事被排出外。历福建路计度转运副使，为宰相丁大全之党诬劾，夺职降官，大全罢，事始得白。恭帝德祐元年累官至参知政事，为宰相留梦炎乘间罢去。有《诗肤说》、《耻堂文集》等。